Den politiske saga om bøder, der udskyder statsborgerskaber, er på mange måder en eksemplarisk opvisning i forskellen på at være oppositionsparti og regeringsparti. Ikke mindst Venstre har indtaget forskellige holdninger over de seneste år.

Lad os skrue tiden tilbage til november 2014 under den daværende S-ledede regering, da Politiken beskrev, hvordan en 62-årig afghansk mand havde fået udskudt sit ønske om statsborgerskab med tre år, fordi han ved et uheld havde sat ild til naboens hæk med en ukrudtsbrænder.

Den forseelse gav ham en bøde på 3.000 kr. for brud på beredskabsloven, og i overensstemmelse med indfødsretsreglerne på det tidspunkt blev hans ansøgning om dansk statsborgerskab også automatisk udskudt tre år.